Hekel Idees: Hekel Tutoriaal: 2-kortbene in plaas van 3-kettingsteke: 'n Nuwe Tegniek?
Hekel Tutoriaal: 2-kortbene in plaas van 3-kettingsteke: 'n Nuwe Tegniek?
Skewe, onegalige, gaterige, knopperige langbeen rye? Met hierdie tegniek sal jy nooit weer sukkel om langbeenrye netjies en reguit te hekel nie!
Goeiemiddag liewe lesers,
Die afgelope week het ek verskeie navrae gekry van nuwe hekelaars wat swoeg en sweet om daardie verdekselse langbeenrye netjies te kry.
Ons leer dat 3 kettingsteke die 1e langbeen vervang reg? Jip, dit is een honderd persent reg, maar doen ons dit so dan sit ons met gate waar ons nie gate wil hê nie en dit lyk sommer slordig ook. Ek het al voorheen hieroor geblog en het al 'n alternatiewe metode in die verlede gebruik. Julle kan hier gaan lees hoe ek dit in die verlede gedoen het. Dit was 'n verbetering op die tradisionele manier maar dit was nog nie perfek nie.
Ek het google ingespan om te gaan kyk of daar nie iewers 'n perfekte oplossing is nie. Daar is 'n paar oulike idees op internet oor hoe om die probleem op te los en ek het ook op 'n paar oulike videos afgekom. Gewapen met my wolletjie en hekelpen het ek gesit en hekel terwyl en na al die videos gekyk het. Nadat ek almal probeer het was ek egter nog nie oortuig dat ek die antwoord gekry het nie. Daar moes 'n manier wees om dit anders te doen as al die metodes wat ek gesien het.
Ek sit nog so en hekel en lostrek en hekel en lostrek toe ek meteens iets doen wat uiteindelik perfekte sin maak en whala! Die oplossing en resultaat waarna ek gesoek het! Ek dink nie enige iemand het hierdie metode al gebruik nie. Ek het oral gesoek en dit was beslis nie op enige webblad wat ek gesien het nie. Dit is natuurlik moontlik dat so iets wel bestaan maar nie waarvan ek weet nie.
Nietemin wil ek dan ook graag hierdie metode van my met julle almal deel en hoop dit sal julle ook kan help in die vervolg. Met hierdie metode wil ek dit amper waag om te sê jy hoef nooit weer 3 kettingsteke te gebruik om die eerste langbeen in 'n ry te vervang nie. Hekel net eenvoudig 2 kortbene bo-op mekaar!
Kom ek wys julle hoe!
Begin deur 'n aantal kettingsteke te maak en hekel soos normaalweg die eerste ry langbene.
In die volgende 2 fotos kan duidelik gesien word waar die heel laaste 2 langbene van hierdie ry gewerk moet word. Dit is baie belangrik om nie die heel laaste langbeen te vergeet nie en dit is ook die meeste van die tyd die oorsaak dat werk skeef trek.... die heel laaste steek is nie gewerk nie. Indien jy die 2-kortbeen metode gaan gebuik sal hierdie die enigste ry wees waar daar in die bo-punt van die 3 kettingsteke gewerk gaan word. Hierna sal daar aan elke einde van 'n ry 'n kortbeen wees wat duidelik gesien kan word en dit sal sake sommer heelwat vergemaklik!
Deur van die 2-kortbeen metode gebruik te maak in plaas van 3kettingsteke-draai in die begin van die ry vertoon die werk sommer baie beter dink ek!
Ek sal graag wil hoor wat julle dink. Probeer dit en laat weet my of dit vir julle ook werk. Ek sal terugvoer baie waardeer.
Wonderlike daggie vir julle almal!
Labels: hekel tutoriaal, langbene in rye gehekel, nuwe hekel tegniek
Daisy 24 August 2014 at 15:11
Dit werk baie goed, baie dankie!!!
Monica 24 August 2014 at 21:08
Plesier, dankie vir jou boodskap Daisy. :)
Hendrina 30 August 2014 at 18:18
Baie bdankie Monica, ek gaan beslis probeer.
Monica 3 September 2014 at 06:28
Hi Hendrina, Dankie vir die inloer. Hoop dit werk ook vir jou. :)
I.van Kaam 1 September 2014 at 18:06
Hij staat nu ook op een Nederlandse facebook haak pagina. Dus jouw idee wordt nu wereldwijd gelezen :-) Ik ga het beslist proberen. Ik vind het heel leuk om het Zuid Afrikaans te lezen. Ik kan het echt goed volgen :-)
Monica 3 September 2014 at 06:40
Hoi Ingrid! Dankie vir jou besoek. Dit is lekker om besoekers vanaf Nederland ook te kry. Bly jy geniet die Afrikaans en kan dit ook goed volg.
Anonymous 1 September 2014 at 19:20
Vanuit Nederland, dank je Monica. Het ziet er erg mooi uit!
Monica 3 September 2014 at 06:41
Baie dankie vir die boodskappie. Waardeer die inloer hier op my blog. :)
Nelba 28 September 2014 at 20:51
Dit klink baie logies, dankie!
Unknown 31 October 2014 at 18:40
Hallo, ek het nounet op jou blogspot afgekom en ek is so bly! Mal oor jou mooie hekelwerk. Gaan definitief daardie mooi sak probeer hekel.